РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/118-15

23. март 2015. године

Б е о г р а д

З А П И С Н И К

21. СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 18. МАРТА 2015. ГОДИНЕ

Седница је почела у 11,05 часова.

Седницом је председавала Весна Марјановић, председница Одбора.

Седници су присуствовали: Мирјана Андрић, Срђан Драгојевић, Владимир Ђукановић, Александар Југовић, Бранка Каравидић, Ненад Милосављевић, Саша Мирковић, Љиљана Несторовић, Сања Николић, Милан Стевановић, Душица Стојковић, Небојша Татомир, Милена Турк и Милорад Цветановић, чланови Одбора.

Седници су присуствовали: Мирко Крлић и Оливера Пешић, заменици чланова Одбора.

Седници нису присуствовали чланови Одбора: мр Александра Јерков и Мира Петровић, нити њихови заменици.

Поред чланова Одбора седници су присуствовали Зоран Живковић, Владимир Павићевић и Шаип Камбери, народни посланици.

Седници су присуствовали представници Министарства културе и информисања: Иван Тасовац, министар, Саша Мирковић, државни секретар, Јелена Маринковић, шеф кабинета министра, Снежана Печенчић, виши саветник, Дејан Стојановић, самостални саветник и Бранислав Маричић, саветник. Седници су присуствовали представници Савета за борбу против корупције: проф. др Мирослав Милићевић, потпредседник, Мирослава Миленовић, Јелисавета Василић, Душан Слијепчевић, Катарина Савић Степановић и Биљана Глишовић, представници Регулаторног тела за електронске медије: Горан Караџић, председник и Горан Петровић, заменик председника, представници Мисије OEBS-а у Србији: Гордана Јанковић, Соња Сеизова, Мирослав Јанковић и Сања Станковић.

На предлог председнице Одбора, једногласно је усвојен следећи:

Д н е в н и р е д:

1. **Разматрање Извештаја о власничкој структури и контроли медија у Србији;**
2. **Разно**.

Пре преласка на разматрање утврђеног дневног реда усвојен је једногласно, без примедаба: Записник 20. седнице Одбора, одржане 5. марта 2015. године.

Прва тачка дневног реда: **Разматрање Извештаја о власничкој структури и контроли медија у Србији.**

**Весна Марјановић**, председница Одбора је поздравила присутне и нагласила да је Савет за борбу против корупције тело основано одлуком Владе Републике Србије, те да је усвајање овог Извештаја у надлежности Владе.

Истакла је да је питање власничке структуре и контроле медија у Србији важно, посебно када се има у виду отварање приступних поглавља 23. и 24. у процесу придруживања Србије Европској Унији.

Подсетила је да су „медијски“ закони усвојени претходне године, тако да је пред Народном Скупштином важан процес праћења спровођења ових закона.

Рекла је да цензура званично не постоји у највећем броју земаља, али да је свуда, па и у Србији присутна на суптилан начин.

**Мирослав Милићевић**, потпредседник Савета за борбу против корупције, у свом уводном излагању упознао је чланове Одбора са радом и функционисањем Савета.

Представљајући Извештај, истакао је да је његову израду која је захтевала велики труд, финансирао сам Савет, те да је за шефа радне групе изабрана Мирослава Миленовић.

Нагласио је да Извештај покрива период од 2011. до 2014. године, а као кључну прекретницу у ове четири године, истакао је промене на политичкој сцени у Србији. Став Савета је да је ова промена директно утицала на уређивачку политику појединих медија.

Изразио је наду да ће Извештај позитивно утицати на медијску сцену Србије и навео да препоруке из Извештаја треба да послуже конструктивној дискусији и решавању системских проблема у овој области. Савет очекује позитивне ефекте од примене нових медијских закона, али је потребно да прође одређено време како би се на прави начин сагледала њихова примена.

Указао је на кључне проблеме који паралишу систем јавног информисања у Србији, и посебно издвојио:

1. нетранспарентност медијског власништва;
2. нетранспарентност финансирања, економски утицај кроз буџет, пореске олакшице и друге индиректне облике финансирања јавним новцем;
3. проблем приватизације медија и неизвестан статус јавних сервиса;
4. цензуру и аутоцензуру;
5. таблоидизацију.

Рекао је да се Савет приликом анализирања транспарентности медија, служио подацима Агенције за привредне регистре на узорку од 50 медија, на основу кога је утврђено да је код 23 медија власништво транспарентно, код 14 нетранспарентно, а код 13 формално транспарентно.

Мирослав Милићевић је рекао да је Савет остао уздржан када је реч о власништву „Политике“, као и да је чињеница да је управљачка слобода РТС-а ограничена укидањем претплате.

Указао је на уочену континуирану појаву у последње три године, да политичке партије врше утицај и притисак на поједине медије.

Савет је као један од главних начина контроле медија, препознао постојање привилегованог третмана код наплате пореза појединим медијима, односно одлагања наплате пореског дуга. Савет је посебно анализирао злоупотребу јавних ресурса за финансирање појединих медија, али је истакао да је тачан износ јако тешко утврдити.

Милићевић је скренуо пажњу на уочену директну повезаност појединих политичара и одређених локалних медија.

Такође, рекао је да је Савет детаљно анализирао питања цензуре, аутоцензуре и таблоидизације, а резултати указују да кад је реч о цензури, она постоји у свим државама, па и у Србији, у којој је присутна и пре 2011. године. Цензура јако тешко доказива и пре се може говорити о перцепцији цензуре.

Нагласио је да аутоцензура ни у једној држави није регулисана законом, као и да је више присутна у сиромашним државама. Постоји у бројним сферама друштвеног живота и рада, а не само у медијима и да се против ње треба организовано борити.

Указао је на негативан утицај таблоидизације у Србији, јер она угрожава објективно информисање и доводи до релативизације озбиљних друштвених проблема, као и да Савет за штампу треба да има посебан значај у сузбијању таблоидизације.

Мирослав Милићевић је своје уводно излагање завршио информацијом, да је Савет за борбу против корупције Влади упутио 24 препоруке, које за циљ имају отклањање идентификованих проблема и унапређење медијског амбијента у Србији.

У дискусији која је уследила учествовали су: Зоран Живковић, Јелисавета Василић, Иван Тасовац, Бранка Каравидић, Душица Стојковић, Мирослава Миленовић, Милорад Цветановић, Весна Марјановић, Небојша Татомир, Владимир Павићевић, Ненад Милосављевић, Александар Југовић, Горан Караџић.

**Зоран Живковић**, народни посланик, захвалио се Савету на ефикасном дугогодишњем раду и нагласио да је нетранспарентност власничке структуре медија у Србији вишегодишњи проблем, али и да Извештај Савета није донео ништа ново у решавању тог проблема.

Истакао је да је главни разлог за овакву ситуацију, недостатак политичке воље у последњих четрнаест година, што ствара лошу општу медијску слику у Србији, чему додатно доприноси директан утицај појединих медија у области информисања.

Закључио је да Одбор за културу и информисање треба да заузме одлучан став о непходности предузимања свих потребних активности, у циљу унапређења стања у медијима.

**Јелисавета Василић**, члан Савета за борбу против корупције, одговарајући на питања чланова Одбора, истакла је да се Савет у Извештају није много бавио питањима презумпције невиности.

Подсетила је да се проблемом цензуре у медијима, Савет бавио у свом претходном Извештају, као и да је цензура тешко доказива, те да се пре може говорити о перцепцији цензуре.

**Иван Тасовац**, министар културе и информисања, нагласио је да се ситуација у медијима позитивно променила од 2011. године, као и да је најбољи показатељ за то расправа на ову тему на седници Одбор за културу и информисање.

Истакао је да су многи проблеми на које је указано у Извештају, већ решени усвајањем сета закона из области информисања и медија, а да ће се прави ефекти уочити у наредном периоду, када примена ових закона дође до потпуног изражаја.

Сагласио се са изнетим подацимада у вези са динамиком уписа медија у регистар у оквиру Министарства културе и информисањња, који није обавезан, али је нагласио да медији који не буду уписани у регистар, неће моћи да конкуришу за пројектно суфинансирање медијских садржаја, од стране Министарства.

Одговарајући на питања чланова Одбора, министар је изјавио да Министарство активно ради на имплементацији медијских закона и да је то један од приоритета, као и да ће већина препорука садржаних у Извештају Савета за борбу против корупције, на тај начин, бити усвојена и спроведена у дело.

Констатовао је да не постоји ниједан стандард Европске Уније, који би забрањивао власништво над медијима из „оф-шор“ зоне и истакао да приликом усвајања нових медијских закона, није била упућена ни једна примедби у вези са овим питањем.

Нагласио је да се стање у медијима креће у позитивном смеру, те је изразио наду да за шест месеци више неће бити услова ни за перцепцију цензуре, чему ће знатно допринети и чињеница да ће се наредне године јавни медијски сервиси финансирати искључиво од наплате таксе.

Напоменуо је, да се ни у Извештају Заштитника грађана не спомиње цензура, већ само аутоцензура.

**Бранка Каравидић**, члан Одбора, захвалила се Савету на квалитетно написаном Извештају и изразила наду да ће сам Извештај, као и спровођење препорука које су у њему дате, бити медијски добро пропраћени.

**Душица Стојковић**, члан Одбора, похвалила је предан рад Савета за борбу против корупције на изради веома исцрпног Извештаја, који свеобухватно приказује стање на медијској сцени Србије.

Поставила је питање и тражила појашњења у вези са делом Извештаја који се односи на ризике од политичког утицаја које имају комисије у чијем је делокругу разматрање и предлагање медијских пројеката финансираних из буџета АП Војводине.

Такође, питање се односило и на поступак Савета у вези са недостављањем документа на основу кога би било могуће утврдити састав комисије која је разматрала пројекте који су били намењени подстицању ТВ програма у области културе и уметности у 2013. години.

Имајући у виду да је Извештај припреман до средине децембра 2014. године, поставила је питање, да ли је период од средине августа, када је усвојен сет медијских закона, до тренутка када је завршен Извештај, био довољан да се, с тим у вези, на адекватан начин сагледа ефекат примене закона и да се донесу сви потребни подзаконски акти.

Замолила је представнике Савета да појасне поступак израде Извештаја, након извршеног пресека стања средином децембра до упућивања Извештаја Влади, као и да ли су чланови Савета у овом периоду обављали консултације са представницима појединих министарстава и каква искуства имају у вези са реализацијом препорука наведених у Извештају.

Изразила је интересовање у вези са проблемима који су наведени у Извештају, а односе се на рад Савета за штампу, те да ли се и како реализују препоруке за редефинисање досадашњег начина рада Савета и начин доношења одлука, као и потребу да се прошири круг лица која могу затражити заштиту права пред Саветом за штампу.

Нагласила је да је Влада Републике Србије решена да регулише медијски простор у Србији и да постоји политичка воља да се стање у овој области побољша, а донети нови медијски закони су најбољи показатељ те решености.

Душица Стојковић је излагање завршила питањем, које је упутила члановима Савета за борбу против корупције, у вези са евентуалним препорукама које нису наведене у Извештају, а са којима би сви учесници седнице Одбора требали да буду упознати, како би сви заједно предузели потребне активности да се рад Савета за штампу учини видљивијим, а стање у овој области побољша.

**Мирослава Миленовић,** члансавета за борбу против корупцијеје одговарајући на питања чланова Одбора, истакла да је Савет дописе са потребним подацима слао свим релевантним државним институцијама, као и да је тражио је додатна појашњења, у ситуацијама када добијени одговори нису били задовољавајући. Уколико ни тада не би добио потпун одговор, Савет је захтевао приступ информацијама од Повереника за информације од јавног значаја и заштиту података личности.

Истакла је да чланови Савета нису добили поједине податке од АП Војводина за 2013. годину, као и да су се са таквом ситуацијом сусретали и у појединим другим случајевима.

Потврдила је да је у Извештају наведено да су нови медијски закони значајан помак напред и да је читава процедура усвајања тих закона протекла без већих примедби.

Нагласила је, да су 24 препоруке написане на крају Извештаја најважније, али да се у Извештају налазе још 42 „мање“ препоруке.

Подсетила је да Извештај није обрадио све проблеме у медијима и додала да ће Савет у наредних шест месеци извршити допуну Извештаја.

Говорећи о „оф-шор“ власништву, напоменула је да Србија не сме чекати са решењем овог проблема и да поједине чланице Европске Уније са мање наклоности гледају на овај проблем. Мишљења је да Србија мора испунити више стандарде по питању „оф-шор“ власништва, а не минимуме које прописује Европска Унија.

Навела је да је мишљење Савета за борбу против корупције, да на челу Програмског савета РТС-а треба да буду стручни људи, као и то, да су у претходном финансијском пословању РТС-а уочене поједине неправилности.

Истакла је да Влада Републике Србије треба да усвоји 24 препоруке изнете у Извештају, а након тога да наложи државним институцијама да поступе у складу са њима.

**Милорад Цветановић**, члан Одбора, подсетио је да је Одбор за културу и информисање у новембру 2014. године одржао седницу на којој се, уз присуство свих релевантних уредника, новинара и директора медија, расправљало о примени члана 4. Закона о јавном информисању, као и да је тада закључено да цензуре у Србије нема.

Истакао је да су сви новинари имали прилику да на седници Одбора саопште примере цензуре са којим су се сусретали, а да он жали што поједини то право нису искористили. Поновио је да у Србији нема директних доказа цензуре и нагласио да се власници приватних медија руководе искључиво профитом и да то може бити једини разлог због кога поједине емисије буду „скинуте“са програмске шеме.

Говорећи о излагању посланика Зорана Живовића, истакао је своје мишљење, да на поменутој седници, управо понашање Зорана Живковића није било примерено и да је оно представљало неку врсту утицаја на поједине медије.

Сагласио се са изјавом Ан Брасер датом на састанку који је имала са појединим члановима Одбора за култру и информисање, приликом посете Народној скупштини, а која гласи „да нема слободе у медијима без одговорности“. Напомменуо је, с тим у вези, да су поједини високи државни функционери и чланови њихових породица, мете одређених дневних новина.

**Весна Марјановић** је истакла да постоји много примера цензуре у медијима и да су бројни новинари то и лично доживели.

Замолила је чланове Одбора да изјаве европских званичника не извлаче из контекста и да са великом опрезношћу цитирају њихове говоре.

Указала је на одредбе Закона о јавним медијским сервисима који изричито прописују да чланови Програмског савета РТС-а и РТВ-а не могу бити носиоци јавних и политичких функција, као и на значајну улогу Одбора за културу и информисање у поступку избора чланова Програмског савета, те да ће се Одбор у овом поступку стриктно придржавати одредаба наведеног закона.

Председница је напоменула да је први талас реформи у области медија учињен након 2000. године.

**Небојша Татомир**, члан Одбора, замолио је представнике Савета да објасне препоруку упућену Одбору, а која се односи на избор Програмског савета РТС-а.

Указао је на власничку структуру телевизије Б92 и навео да је једини разлог укидања одређених емисија на тој телевизији, економске природе.

**Владимир Павићевић**, народни посланик, рекао је да је Извештај добар и да садржи јасно дефинисане проблеме.

Подсетио је на неке од проблема наведених у Извештају, који га несумњиво наводе да верује да постоји директна цензура у Србији, што је поткрепио својим тврдњама да су поједини државни функционери вршили притисак на одређене новинаре.

Истакао је да министар Тасовац није дао одговоре на бројна питања народних посланика и да је то најбољи пример цензуре у Србији.

Поставио је питање члановима Савета у вези са њиховим наредним активностима.

**Ненад Милосављевић**, члан Одбора, истакао је да је један од кључних проблема у медијима, проблем таблоидизације.

Нагласио је да Регулаторно тело за електронске медије треба озбиљније да реагује на овај проблем.

**Александар Југовић**, члан Одбора, замолио је чланове Одбора да дискусију усмере у конструктивном правцу и да аргументовано износе своје ставове.

**Горан Караџић**, председник Савета Регулаторног тело за електронске медије, указао је на појединости наведен у Извештају које нису тачне и изразио задовољство што ће уследити допуна Извештаја.

Нагласио је да некадашња Републичка радиодифузна агенција никада није отписала ниједан дуг, већ да су имали разумевање за све емитере, те да је РРА, својим флексибилним ставом, омогућила опстанак многих емитера.

Изразио је уверење, да ће Регулатор и Савет за борбу против корупције, у наредном периоду остварити бољу сарадњу, чиме ће бити избегнути неспоразуми и погрешне интерпретације.

**Мирослава Миленовић**, члан Савета за борбу против корупције, извинила се председнику Регулатора и свим присутнима због грешке која се поткрала у Извештају, а односи се на висину дуговања емитера према бившој РРА, односно Регулатору.

Напоменула је да је Савет, износећи наведене податке хтео да скрене пажњу на огромна дуговања која постоје. Посебно је указала на чињеницу да се према појединим емитерима поступало благонаклоно и да су им толерисана вишемилионска дуговања.

**Весна Марјановић** је закључила дискусију у вези са овом тачком дневног реда и затражила да се утврди кворум на седници. Замолила је чланове Одбора да се излогују из електронског система уколико напуштају седницу. Напоменула је да је оваква процедура битна, како би се установило да ли Одбор у сваком тренутку има потребан кворум за одлучивање.

Прочитала је следеће предлоге закључака и предложила да се они усвоје на наредној седници Одбора:

1. Одбор за културу и информисање ће у оквиру свог делокруга рада пажљиво пратити испуњавање препорука Савета за борбу против корупције, од стране Владе Републике Србије и других надлежних органа и институција.
2. Одбор за културу и информисање ће у складу са контролном функцијом Народне скупштине, активно пратити мере, одлуке и активности Министарства културе и информисања и других органа и институција, у примени свих медијских закона донетих августа 2014. године, као и обезбеђивању неопходних услова за остваривање потпуне транспарентности власништва у медијима, аутономије јавних сервиса и транспарентности процеса приватизације која је у току.
3. Одбор за културу и информисање ће у свом раду и даље бити привржен највишим стандардима, слободи изражавања и независности медија, који су гарантовани Уставом, законима и међународним конвенцијама, које је потписала Република Србија.

Друга тачка дневног реда: **Разно.**

Расправа у вези са овом тачком дневног ред није вођена.

Седница је завршена у 13,40 часова.

СЕКРЕТАР ОДБОРА ПРЕДСЕДНИЦА ОДБОРА

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Сања Пецељ Весна Марјановић